Ongeluk lei tot diagnose wat paramedikus se lewe veranderLauren de Swardt. (Foto: Verskaf) Toe ŉ ER24-paramedikus van Witbank vroeër vanjaar na ŉ ongelukstoneel ontbied is, het sy nie geweet sy gaan self later die aand in die hospitaal beland nie. Dit is heel moontlik hierdie besering wat Lauren de Swardt (30) se lewe gered het. “Ek was besig om ŉ meisie te behandel agter in die ambulans toe ŉ ander motor in ons vasgejaag het,” het De Swardt luidens ŉ persverklaring van ER24 gesê. “Ná die tyd in die hospitaal het die dokters agtergekom dat ek nie net ŉ gebreekte rib het nie, maar ook letsels op my longe.” Sy is op 28 Maart met Langerhans-selhistiositose, ŉ seldsame soort longkanker, gediagnoseer. De Swardt sê sy het nie verwag dat so iets met haar sou gebeur op haar ouderdom nie. “Ek was 29 jaar oud toe ek gediagnoseer is. Ek was glad nie daarop voorberei nie, maar ek veronderstel ŉ mens is nooit regtig nie.” Ten spyte van die 15 chemoterapie-sessies wat De Swardt reeds moes ondergaan, bly sy positief. “Die ondersteuning wat ek ontvang is ongelooflik. Nie net van ER24 nie, maar van al my kollegas. En ek voel sleg omdat my kollegas my skofte moet oorneem sedert Junie,” het sy geskerts. Kanker speel ŉ groot rol in De Swardt se lewe. Sy het nie net ŉ paar nabye familielede aan kanker afgestaan nie, maar ook haar ma. Vroeër vanjaar het De Swardt se familie en spanlede van die Witbank-basis hul ondersteuning gewys deur hul hare af te skeer. “Dit was ŉ baie emosionele dag, maar dit was vir my baie duidelik dat ek nie alleen hierdeur gaan nie,” het sy gesê. Hoewel De Swardt reeds in 2011 ŉ emmerlysie opgestel het, het sy besluit om daarmee voort te gaan. Nié omdat sy gedink het sy gaan sterf nie, het sy gesê, maar omdat sy nou haar lewe wil vier. Van die wense op haar emmerlysie sluit in ŉ eerste besoek aan Kaapstad, valskermspring en verfbal speel. Sy kon reeds die Grootste Trein-wedren, asook die Jeep Warrior-wedren en ŉ naweek weg saam met haar naaste vriende van die lysie aftik. De Swardt vertel die Grootste Trein-wedren, ŉ wedren wat in eMalahleni begin en in Middelburg eindig, was vir haar ŉ emosionele ervaring. “Ek wou nog altyd aan die wedren deelneem. My vriendin Estie Biela het gekies om die 15 km wedren te doen. Sy het die eerste 10 km op haar eie gedoen, en die laaste 5 km het sy my in ŉ rolstoel gestoot, aangesien ek nie toegelaat word om te hardloop nie, want dit plaas druk op my longe.” Biela is De Swardt se beste vriendin en ook ŉ operasionele paramedikus by ER24 se Witbank-basis. “As vriendin is dit my werk om haar op te beur. Dit maak nie saak hoe ek voel nie, dit gaan daaroor om haar te help om positief en gelukkig te bly,” het Biela gesê. “Die treinwedren was soveel pret. Ons het gesels en gelag gedurende die wedren. Dit was belangrik om vir Lauren te wys sy kan dit doen. Sy is ŉ groot inspirasie vir ons almal.” “Ek glo dat God my die visie van die lewe gegee het deur hierdie lewensgevaarlike siekte. Ek wens regtig dat mense die lewe kon sien soos ek – net sonder die siekte,” het De Swardt gesê. “Selfs wanneer jy met ŉ lewensgevaarlike siekte gediagnoseer word, behoort jy dit nie as ŉ doodsvonnis te ervaar nie. Jou denke en jou geloof is so belangrik. Ek glo dat, maak nie saak hoe sleg dinge raak nie, jy steeds kan opstaan. Dit is wat ek gedoen het.”